Document ID: 32008R0694

NÕUKOGU MÄÄRUS (EÜ) nr 694/2008,
8. juuli 2008,
millega muudetakse määrust (EÜ) nr 2866/98 seoses euro ümberarvestuskursiga Slovakkias
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 123 lõiget 5,
võttes arvesse komisjoni ettepanekut,
võttes arvesse Euroopa Keskpanga arvamust, (1)
ning arvestades järgmist:
(1)
Nõukogu 31. detsembri 1998. aasta määrusega (EÜ) nr 2866/98 euro ja euro kasutusele võtvate liikmesriikide vääringute vaheliste ümberarvestuskursside kohta (2) on kindlaks määratud ümberarvestuskursid alates 1. jaanuarist 1999.
(2)
Vastavalt 2003. aasta ühinemisakti artiklile 4 on Slovakkia liikmesriik, kelle suhtes on kehtestatud asutamislepingu artiklis 122 kirjeldatud erand.
(3)
Vastavalt nõukogu 8. juuli 2008. aasta otsusele 2008/608/EÜ vastavalt Euroopa Ühenduse asutamislepingu artikli 122 lõikele 2 ühisraha kasutuselevõtu kohta Slovakkias 1. jaanuaril 2009. aastal, (3) on Slovakkia täitnud ühisraha kasutuselevõtuks vajalikud tingimused ja Slovakkia suhtes kehtestatud erand tühistatakse alates 1. jaanuarist 2009.
(4)
Euro kasutuselevõtt Slovakkias nõuab euro ja Slovakkia krooni vahelise ümberarvestuskursi kehtestamist. Kõnealune ümberarvestuskurss on 30,1260 Slovakkia krooni 1 euro kohta, mis vastab krooni praegusele keskmisele kursile vahetuskursimehhanismis (ERM II).
(5)
Seepärast tuleks määrust (EÜ) nr 2866/98 vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 2866/98 artiklis 1 lisatakse Sloveenia tolari ja Soome marga suhtes kohaldatavate ümberarvestuskursside vahele järgmine:
„= 30,1260 Slovakkia krooni”.
Artikkel 2
Käesolev määrus jõustub 1. jaanuaril 2009.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 8. juuli 2008

Labels: 2
18